《杂诗二十二首 其二十一》
宋代·刘敞

昔者有化人，来集周王庭。咫尺逝万里，顷刻超百龄。

五音荡心神，耳乱不可听。众采眩其目，不分丹与青。

飘鹞惑真伪，恍忽迷窈冥。驰思八极表，讵知日与星。

未尝出户牖，自疑涉天廷。左右莫觉悟，兀然殆遗形。

祈招作悲歌，圣贤用为经。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。